একচিলতে ফ্ল্যাটে ছড়িয়ে রয়েছে টেলিস্কোপ তৈরির বিভিন্ন সরঞ্জাম। এমনকী, বিছানাতেও শোয়ানো রয়েছে টেলিস্কোপ। জানিয়ে দেন, সেটির যাতে ক্ষতি না হয়, তাই ঘুমনোর সময় ডান পাশে না ফেরা অভ্যাস করেছেন!
রাতের আকাশের দিকে তাকিয়েই বাঁচেন কালিন্দীর বাসিন্দা নিখিলেশ পাল।
নিখিলেশ উচ্চমাধ্যমিক পাশ। কলেজে ভর্তি হলেও পরীক্ষা দেননি। পড়াশোনা ছেড়ে ডুবে গিয়েছেন মহাকাশচর্চায়। পেশা বলতে নিজের হাতে তৈরি টেলিস্কোপ বিক্রি করা। তাঁর তৈরি টেলিস্কোপ নিয়ে কাজ করেন ইন্ডিয়ান স্ট্যাটিসটিকাল ইনস্টিটিউট (আইএসআই), যাদবপুর বিশ্ববিদ্যালয়-সহ বিভিন্ন প্রতিষ্ঠানের বিজ্ঞানীরা।
কলেজের গণ্ডি না পেরোলেও মহাকাশবিজ্ঞান নিয়ে শিক্ষাপ্রতিষ্ঠান এবং গবেষণা কেন্দ্রে বক্তৃতা করার আমন্ত্রণ পান নিয়মিত।
আদতে বর্ধমানের চকদিঘির বাসিন্দা নিখিলেশ গর্ব করে জানান, তাঁর গ্রামের স্কুল তৈরি করেছিলেন ঈশ্বরচন্দ্র বিদ্যাসাগর। সেখান থেকে পাশ করে ১৯৭৫ সালে ভর্তি হন আশুতোষ কলেজে। কিন্তু মহাকাশচর্চার নেশায় ক্লাস ফাঁকি দিয়ে বিড়লা মিউজিয়ামে টেলিস্কোপ তৈরি করতে শেখার পাশাপাশি মহাকাশবিদ্যা নিয়ে কোর্স করেন। তবে পরীক্ষা না দিয়েই কলেজ ছেড়ে দেন। এরপর ভর্তি হন অম্বালা ডিএভি কলেজে। ওই কলেজের লাইব্রেরিতে বসে নক্ষত্র নিয়ে পড়াশোনা করলেও পরীক্ষা না দিয়ে কলেজ ছেড়ে দেন। এরপর মাস ছয়েকের জন্য হায়দরাবাদের বিড়লা প্ল্যানেটেরিয়ামে চাকরি। তবে ছেড়ে দেন সেটিও।

এই বিষয়ে অন্যান্য খবর

‘সরস্বতী’র দেখা পেলেন এক দল ভারতীয় বিজ্ঞানী


নিখিলেশ বলেন, ‘‘পড়ে কী হবে! চাকরিবাকরির কথাও তো ভাবিনি কোনওদিন। আকাশ দেখতেই চেয়েছি। আমি ইন্ডিয়ান ইনস্টিটিউট অফ অ্যাস্ট্রোফিজিক্সের অধ্যাপক জগদীশ ভট্টাচার্যের সঙ্গে যোগাযোগ করি। প্রথাগত ডিগ্রি না থাকলেও উনি আমাকে ১৯৮৪ সালে এক বছরের টেলিস্কোপ তৈরি এবং মহাকাশচর্চার কোর্স করার সুযোগ দেন।’’ বেঙ্গালুরু থেকে শহরে ফিরে নিয়মিত টেলিস্কোপ তৈরি করতে শুরু করেন নিখিলেশ।
কোন কোন প্রতিষ্ঠানের জন্য টেলিস্কোপ তৈরি করেছেন? নিখিলেশ জানান, ১৯৮৪ সালে বেঙ্গালুরুতে থাকাকালীন ২৫৪ মিলিমিটার ব্যাসের একটি টেলিস্কোপ বানান। সেটি ওখানকার একটি কলেজকে বিক্রি করেন। এরপর যাদবপুর বিশ্ববিদ্যালয়ের পদার্থবিদ্যা বিভাগ, রাজাবাজার সায়েন্স কলেজের রেডিও ফিজিক্স বিভাগ, বঙ্গীয় বিজ্ঞান পরিষদ, কল্যাণীর গভর্নমেন্ট ইঞ্জিনিয়ারিং কলেজ-সহ বিভিন্ন শিক্ষাপ্রতিষ্ঠানকে নিজের হাতে তৈরি টেলিস্কোপ বিক্রি করেছেন। কল্যাণীর গভর্নমেন্ট ইঞ্জিনিয়ারিং কলেজের রাধাগোবিন্দ চন্দ্র অ্যাস্ট্রোনমিকাল অবজারভেটরি কমিটিরও সদস্য নিখিলেশ।
জার্মানি থেকে আইএসআইয়ে আনা একটি টেলিস্কোপ কয়েক বছর আগে খারাপ হয়ে যায়। পরে তা সারিয়ে দিয়েছিলেন নিখিলেশ। তাঁর তৈরি টেলিস্কোপ নিয়েই কাজ করেন আইএসআইয়ে পদার্থবিদ্যার অধ্যাপক কুন্তক বিশ্বাস। তাঁর কথায়, ‘‘নিখিলেশবাবু টেলিস্কোপ এবং মহাকাশচর্চার বিষয়টি গুলে খেয়েছেন। আমরা মেক ইন ইন্ডিয়ার কথা বলি, কিন্তু প্রকৃত স্রষ্টা প্রাপ্য সম্মান পান না।’’
কল্যাণী গভর্নমেন্ট ইঞ্জিনিয়ারিং কলেজের পদার্থবিদ্যার প্রাক্তন বিভাগীয় প্রধান শিশির বসু বলেন, ‘‘নিখিলেশবাবু একজন সাধক। মহাকাশচর্চা এবং টেলিস্কোপ তৈরি ওঁর ধ্যানজ্ঞান। টাকাপয়সা বা প্রতিষ্ঠার কথা ভাবেনইনি। দীর্ঘদিন মহাকাশচর্চা করেছি, বহু প্রথিতযশার সান্নিধ্য পেয়েছি। কিন্তু এমন মানুষ দেখিনি।’’
নিখিলেশের আক্ষেপ, এই শহরে আলোর দাপট এত বেশি যে আকাশ দেখা যায় না। তাই প্রতি মাসে নিয়ম করে বোলপুরে যান তিনি। তাঁর কথায়, ‘‘ছোটবেলায় স্বপ্ন ছিল, একটা নতুন ধূমকেতু যদি খুঁজে বের করতে পারি! পারিনি। তবে আকাশের দিকে তাকিয়ে থাকতে পারাই বিরাট প্রাপ্তি।’’